ddrg/super_eurlex huggingface dataset:
Virallinen lehti nro C 167 , 02/06/1997 s. 0147



A4-0133/97 Euroopan parlamentin suositus neuvostolle yhteisen toiminnan tehokkuuden parantamisesta Euroopan parlamentti, joka - ottaa huomioon Tindemansin ja muiden laatiman suosituksen yhteisen toiminnan tehokkuuden parantamisesta (B4-1073/95), - ottaa huomioon Euroopan unionista tehdyn sopimuksen J.7 artiklan, - ottaa huomioon työjärjestyksensä 46 artiklan 3 kohdan, - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja budjettivaliokunnan lausunnon (A4-0133/97), A. katsoo, että Euroopan unionista tehdyn sopimuksen voimaan tulon jälkeen J.3 artiklan mukaisen yhteisen toiminnan määrä on ollut suhteellisen rajallinen, B. toteaa pahoitellen, että neuvostossa sovittu yhteinen toiminta kattoi laadullisesti vaatimattoman alueen ja että suuria ulkopoliittisia aiheita koskevan toiminnan osalta ei unionissa ole tehty yhtään merkittävämpää päätöstä, C. huomauttaa, että mainitun toiminnan rahoittamisessa on lukuisia vaikeuksia ja epävarmuuksia ja että periaate rahoittamisesta unionin talousarvion kautta on ainoa vaihtoehto unionin ulkopolitiikan ja muun toiminnan välisen johdonmukaisuuden varmistamiseksi, D. on vakuuttunut, että Euroopan unionin yhteinen toiminta olisi tehokkaampaa, jos neuvostolla olisi käytettävissään konkreettinen rakenne ja tarvittavat inhimilliset voimavarat, E. on tietoinen vaikeuksista, joita aiheutuu jatkuvasta yksimielisyyttä koskevan säännön soveltamisesta yhteisen toiminnan hyväksymismenettelyssä, mikä on YUTP:n toiminnan paranemisen pääasiallisin este, F. toivoo, että hallitusten välisessä konferenssissa hylätään tämä periaate, joka lopulta johtaa unionin ulkoisen toiminnan pysähtymiseen; 1. Suosittaa neuvostolle a) tarvittavien toimenpiteiden toteuttamista sen takaamiseksi, että määräenemmistöperiaatteesta tulee sääntö yhteisestä toiminnasta päätettäessä, b) sen huomioon ottamista, että parlamentti pitää tarpeellisena YUTP:n yhteydessä toteutetun yhteisen toiminnan rahoittamista yhteisöjen talousarviosta, ottaen huomioon, että J.11 artiklan soveltamisesta aiheutuvat menot ovat luonteeltaan ei-pakollisia ja edellyttävät viime vaiheessa parlamentin hyväksyntää ja että YUTP:sta aiheutuvat hallintomenot on esitettävä rahoitusnäkymien otsakkeessa V (Hallintomenot) ja toimintamenot on esitettävä otsakkeessa IV (Ulkoiset toimet), c) syvällisen pohdinnan aloittamista muutoksista, joita on tehtävä yhteistä toimintaa koskevaan päätöksentekomenettelyyn, siten että siitä muodostuu konkreettinen ja tehokas Euroopan unionin etujen mukainen väline, d) Euroopan parlamentin kuulemista yhteisen toiminnan hyväksymisperiaatteesta, parlamentin yksityiskohtaista informointia kaikissa tapauksissa toiminnan sisällöstä ja sen lausunnon huomioon ottamista toiminnan jatkamisen suhteen; 2. Kehottaa puhemiestään välittämään tämän suosituksen neuvostolle ja tiedoksi komissiolle.
Virallinen lehti nro C 085 , 17/03/1997 s. 0146



B4-0070 ja 0144/97 Päätöslauselma Mordechai Vanunun jatkuvasta vangittuna pidosta eristyssellissä Euroopan parlamentti, joka - ottaa huomioon aiemmat päätöslauselmansa Mordechai Vanunun tapauksesta, etenkin 14. kesäkuuta 1990 ((EYVL C 175, 16.7. 1990, s. 168)), 22. marraskuuta 1990 ((EYVL C 324, 24.12. 1990, s. 211.)) ja 10 lokakuuta 1991 ((EYVL C 280, 28.10. 1991, s. 135.)) annetut päätöslauselmat; A. muistuttaa, että Mordechai Vanunua on pidetty eristyssellissä Israelissa aina siitä lähtien, kun hänet kidnapattiin Roomassa 30. syyskuuta 1986 ja tuomittiin 18 vuodeksi vankeuteen, B. on äärimmäisen huolissaan, koska tällainen yli kymmenen vuotta jatkunut vankeus pienessä sellissä aiheuttaa pysyviä psykologisia vaurioita, C. on tietoinen siitä, että Vanunu kertoi lehdistölle kaiken, mitä hän tiesi Israelin ydinasekapasiteetista yli kymmenen vuotta sitten ja katsoo, ettei hän muodosta enää turvallisuusriskiä, D. huomauttaa, että ihmisoikeusjärjestö Amnesty International on kuvannut tätä pitkitettyä eristystä julmaksi, epäinhimilliseksi ja nöyryyttäväksi kohteluksi ja vaatinut Vanunun välitöntä vapauttamista hänen kärsimiensä ihmisoikeusloukkauksien hyvittämiseksi; 1. Pitää äärimmäisen valitettavana, ettei Mordechai Vanunulle ole osoitettu armoa sen jälkeen kun parlamentti oli hyväksynyt edellämainitut päätöslauselmat; 2. Vaatii asiasta vastaavia israelilaisia viranomaisia osoittamaan laupeutta Mordechai Vanunulle siirtämällä hänet pois eristyssellistä ja harkitsemalla hänen vapauttamistaan ennen tuomion päättymistä; 3. Kehottaa puhemiestään välittämään tämän päätöslauselman neuvostolle, komissiolle ja Israelin ja Italian hallituksille.
Virallinen lehti nro C 020 , 20/01/1997 s. 0140



B4-1354, 1368, 1395, 1413 ja 1433/96 Päätöslauselma sunnuntaisin tehtävästä työstä Euroopan parlamentti, joka - ottaa huomioon Euroopan yhteisöjen tuomioistuimen 12. marraskuuta 1996 antaman tuomion asiassa Yhdistynyt kuningaskunta vastaan Euroopan unionin neuvosto, joka koski 23. marraskuuta 1993 annettua neuvoston direktiiviä 93/104/EY työajan järjestämisestä, A. katsoo, että Euroopan yhteisöjen tuomioistuin poisti kyseisen direktiivin 5 artiklan toisen lauseen, jossa todettiin että sunnuntain on periaatteessa kuuluttava vähimmäislepoaikaan, sillä perusteella, että yksittäisen viikonpäivän määrittely lepoajaksi ei liity työterveyteen eikä työturvallisuuteen; 1. Kehottaa jäsenvaltioita ja työmarkkinaosapuolia niiden saattaessa työaikaa koskevaa direktiiviä osaksi kansallista lainsäädäntöään ottamaan riittävässä määrin huomioon perinteet ja kansalaisten kulttuuriset, sosiaaliset, uskonnolliset ja perhe-elämään liittyvät tarpeet ja tunnustamaan sunnuntain erikoisaseman vapaapäivänä, koska kaikilla perheenjäsenillä on tavallisesti vapaata kyseisenä päivänä; vahvistaa uudelleen työntekijöiden oikeuden viikottaiseen lepoon; 2. Kehottaa jäsenvaltioita tällaista lainsäädäntöä luotaessa ottamaan huomioon niiden ihmisten erityinen tilanne, jotka ovat sunnuntaisin tehtävää työtä vastaan palvelualalla tai sellaisessa teollisuudessa, joka ei ole elintärkeää; 3. Pyytää jäsenvaltioita sovittamaan liikkeiden aukioloaikoja koskevia sääntöjään sunnuntaina tehdyn työn osalta palkattujen työntekijöiden työaikaa koskeviin sääntöihin sekä työntekijöiden että kaikkien niiden ihmisten eduksi, joita erilainen ammatillisen toiminnan harjoittaminen koskee; 4. Kehottaa jäsenvaltioita ottamaan huomioon, että monikulttuurisessa yhteiskunnassa on myös uskonnollisia yhteisöjä, jotka voivat pitää lepopäivänsä mieluummin jonain muuna päivänä; 5. Kehottaa komissiota antamaan mahdollisimman pian parlamentille selvityksen edellänmainitun neuvoston direktiivin 93/104/EY soveltamisesta; 6. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.
Virallinen lehti nro C 362 , 02/12/1996 s. 0266



B4-1255/96 Päätöslauselma Armenian äskettäisistä vaaleista Euroopan parlamentti, joka A. ottaa huomioon, että Armeniassa järjestettiin presidentinvaalit 22. syyskuuta 1996, B. ottaa huomioon, että kansainväliset tarkkailijat, kuten ETYJ/ODIHR:in kansainvälinen tarkkailijavaltuuskunta, panivat merkille useita väärinkäytöksiä ja eräitä erittäin vakavia vaalilainsäädännön rikkomuksia, esimerkiksi huomattavan epäsuhdan äänestäneiden määrän ja virallisessa tuloksessa huomioitujen äänestyslippujen määrän välillä, C. ottaa huomioon, että ehdokkaana ollut presidentti Levon Ter-Petrosyan valittiin uudelleen virkaansa erittäin pienellä äänimarginaalilla (51,7 prosenttia äänistä) ja että havaitut väärinkäytökset ja rikkomukset näin ollen kyseenalaistavat vaalien legitimiteetin kokonaisuudessaan, D. ottaa huomioon, että suuri osa lehdistöstä oli vaiennettu ja yksi merkittävä oppositiopuolue kielletty viime vuoden aikana, E. ottaa huomioon, että kahdeksan parlamentin jäsentä pidätettiin, merkittävimmän kilpailijan puolue kiellettiin ja sotavoimia ja tankkeja lähetettiin Jerevanin kaduille vaaleja koskevien mielenosoitusten vuoksi, F. ottaa huomioon, että EU suunnittelee kumppanuus- ja yhteistyösopimuksen allekirjoittamista Armenian kanssa; Euroopan parlamentti, joka 1. Panee merkille, että Armenia on kehittynyt taloudellisesti ja poliittisesti useilla merkittävillä aloilla itsenäistymisensä jälkeen, mutta valittaa syvästi kehitystä taaksepäin, josta äskettäiset vaalit ovat esimerkki; 2. Kehottaa järjestämään uudet vaalit niillä alueilla, joilla todettiin vakavia vaalilainsäädännön rikkomuksia; 3. Tuomitsee oppositiopuolueiden ja joukkotiedotusvälineiden epädemokraattisen kohtelun, ja kehottaa Armenian hallitusta turvaaman joukkotiedotusvälineiden vapauden sekä sanan- ja yhdistymisvapauden; 4. Kehottaa puhemiestään välittämään tämän päätöslauselman komissiolle, neuvostolle sekä Armenian presidentille ja parlamentille.
Virallinen lehti nro C 347 , 18/11/1996 s. 0166



B4-1157/96 Päätöslauselma Zairen itäosan pakolaisten tilanteesta Euroopan parlamentti, joka A. on huolissaan Zairen armeijan ja banayamulenges -miliisisotilaiden, jotka ovat Zairessa useiden sukupolvien ajan asuneita Ruandasta peräisin olevia tsutseja, välisistä väkivaltaisuuksista, jotka ovat johtaneet valtavaan maastamuuttoon siten, että Zairen itäosassa sijaitsevalta Ulviran alueelta on paennut joukoittain yli 250 000 pakolaista, B. muistuttaa, että Zaire on antanut suojan noin miljoonalle Ruandan ja Burundin hutu-pakolaiselle, jotka ovat joutuneet maanpakolaisuuteen Ruandassa vuonna 1994 tapahtuneen kansanmurhan ja Burundissa käytävän sisällissodan johdosta, C. on syvästi huolissaan Itä-Afrikan suurten järvien alueen epävakaasta tilanteesta yleisesti ja tragediasta, joka on kohdannut yli miljoonaa Ruandan ja Burundin pakolaista Itä-Zairessa, D. toteaa, että lukuisista pakolaisten vapaaehtoista kotiuttamista koskevista ohjelmista ei olla saatu odotettuja tuloksia Burundin ja Ruandan tilanteen vuoksi, E. katsoo, että Itä-Afrikan suurten järvien alueen tilanne on edelleen räjähdysaltis ja yleisen sodan vaara on kasvanut, kuten viimeksi syyskuun 1996 lopussa Zairen ja Ruandan armeijan välillä käyty taistelu osoitti, F. on huolissaan siitä, että kansainvälisten humanitaaristen järjestöjen ja YK:n henkilöstö on jättänyt Ulviran alueen turvallisuussyistä, mikä tekee avun toimittamisen hädässä oleville pakolaisille vaikeaksi; Euroopan parlamentti, joka 1. Tuomitsee taistelut, jossa Zairen armeija ja banyamulengesin aseistetut joukot ovat vastakkain, ja vaatii niiden välitöntä lopettamista; 2. Katsoo, että Zairen hallituksella on vastuu ja velvollisuus suojella alueellaan olevia pakolaisia ja pyytää Zairen hallitusta näin ollen ottamaan tämän vastuun; 3. Pyytää toteuttamaan vielä yhden ennaltaehkäisevän diplomatian toimenpiteen ja pyytää kansainvälistä yhteisöä tarvittaessa tekemään kaikkensa sotilaallisten joukkojen läsnäolon kieltämiseksi Kivun alueella. Alue asetettaisiin Yhdistyneiden kansakuntien valvontaan, kunnes pakolaisongelma on ratkaistu; 4. Pyytää komissiota tutkimaan alueen maiden kanssa mahdollisuuksia luoda väyliä Ulviran leirit jättäneille pakolaisille tarkoitetun humanitaarisen avun perillesaamiseksi; 5. Katsoo, että Ruandan ja Burundin pakolaisten kohtalo liittyy läheisesti Itä- Afrikan suurten järvien alueen ja erityisesti Ruandan ja Burundin ongelmien kokonaisratkaisuun; 6. Vetoaa Itä-Afrikan suurten järvien alueen valtioiden päämiehiin ja poliittisiin johtajiin, jotta nämä aloittaisivat suorat keskustelut rauhan palauttamiseksi Itä-Afrikan suurten järvien alueelle ja ratkaisujen löytämiseksi pakolaiskysymykseen Juliuis Nyereren suojeluksessa; 7. Pyytää neuvostoa ja jäsenvaltioita tekemään toimivaltansa rajoissa kaikkensa Julius Nyereren ja alueen valtionpäämiesten rauhanponnistusten tukemiseksi; 8. Kehottaa puhemiestään välittämään tämän päätöslauselman neuvostolle, komissiolle, Zairen hallitukselle, Itä-Afrkan suurten järvien alueen valtioiden hallituksille ja OAU:lle.
Virallinen lehti nro C 320 , 28/10/1996 s. 0200



B4-1035, 1062 ja 1079/96 Päätöslauselma Kreikan Thessalyn alueen luonnonmullistuksista, myrskyistä ja raekuuroista Euroopan parlamentti, joka A. ottaa huomioon suuret luonnonmullistukset, myrskyt ja raekuurot, joita esiintyi elokuun alussa Thessalyn alueella (Karditsan, Trikalan ja Larisan seudut), B. ottaa huomioon tulvien rakennuksille, autoille, yrityksille, maatiloille ja paikallisille infrastruktuureille (tiet, sähköverkko jne.) aiheuttamat mittaamattomat vahingot, C. katsoo, että raekuurot aiheuttivat raamatulliset mittasuhteet saavuttaneita vahinkoja näiden alueiden puuvilla-, tupakka- ja maissisadoille sekä muille satokasveille, D. katsoo, että tuhansien hedelmätarhahehtaarien omenasadon tuhoutuminen Magnisian alueella tapahtui vain pari viikkoa ennen sadonkorjuuta ja aiheutti tuottajille merkittäviä taloudellisia menetyksiä, jotka nousevat miljardeihin drakmoihin, E. katsoo, että omenat ovat ainoa Magnisian tällä alueella viljeltävä satokasvi ja satojen pienviljelijöiden ja heidän perheidensä ainoa tulonlähde ja elinkeino, F. katsoo, että näiden alueiden sato tuhoutui täysin, Euroopan parlamentti, joka 1. Tuo julki pahoittelunsa näiden suurten onnettomuuksien johdosta sekä jakamattoman tukensa niistä kärsineiden alueiden asukkaille; 2. Kehottaa komissiota ja neuvostoa parhaansa mukaan pyrkimään hankkimaan varat ja asettamaan ne saataville välittömänä taloudellisena apuna, jolla autetaan korvaamaan kärsityt vahingot sekä autetaan vahingoista kärsineen alueiden tuottajia; 3. Kehottaa komissiota tukemaan Koillis-Pilionin asukkaita näiden pyrkimyksissä palata viljelemään maata entiseen tapaan, koska omenoiden tuottamisen ja heidän elantonsa takaamisen lisäksi tämä liittyy läheisesti alueen luonnon ja ympäristön kauneuteen, sekä antamaan huomattavaa aineellista ja teknistä apua kansallisille ja paikallisille viranomaisille Pilionin ja sen perinteisen luonteen suojelemiseksi; 4. Kehottaa puhemiestään välittämään tämän päätöslauselman komissiolle, neuvostolle ja Kreikan hallitukselle.
Virallinen lehti nro C 198 , 08/07/1996 s. 0209



B4-0762, 0795 ja 0811/96 Päätöslauselma Carmelo Sorian väitettyjen kidnappaajien armahduksesta Euroopan parlamentti, joka - ottaa huomioon 18. marraskuuta 1993 antamansa päätöslauselman ((EYVL C 329, 6.12.1993, s. 278)) Chilessä murhatun Euroopan kansalaisen Carmelo Soria Espinosan murhasta, A. katsoo, että Chilen korkeimman oikeuden syyttäjä Eleodoro Ortiz Sepulveda on täysin ja lopullisesti lakannut tutkimasta tapausta, jossa Espanjan kansalainen ja ECLA:n (YK) edustaja Carmelo Soria murhattiin 14. heinäkuuta 1976 Chilen kansallisen tiedustelupalvelun (DINA) osan muodostavan Brigada Mulchenin toimesta, B. katsoo, että Pinochetin sotilasdiktatuurin vuonna 1978 voimaan saattaman armahduslain, säädös 2191, soveltaminen tästä rikoksesta syytettyihin majuri Guillermo Humberto Salinas Torresiin ja aliupseeri José Remigio Ríos San Martíniin rikkoo Chilen allekirjoittamaa 29. maaliskuuta 1977 tehtyä yleissopimusta kansainvälistä suojaa nauttiviin henkilöihin kohdistuvien rikosten ehkäisemisestä ja rankaisemisesta, C. katsoo, että mikään armahdus ei saa ylittää laillisuuden ja kansainvälisen oikeuden periaatteita, jotka muodostavat demokraattisen yhteiskunnan kehittymisen perustan, D. katsoo, että diktatuurin aikana tapahtuneet murhat ja «katoamiset» on tutkittava ja niistä on langetettava oikeudenmukaiset rangaistukset, jos rauhan on tarkoitus vallita chileläisessä yhteiskunnassa, 1. Tuo julki solidaarisuutensa Carmelo Sorian perhettä kohtaan; 2. Pahoittelee korkeimman oikeuden tuomarin tekemää päätöstä keskeyttää Carmelo Sorian murhan tutkimukset täysin ja lopullisesti; 3. Pahoittelee sitä, että tämä päätös ei ole sopusoinnussa Chilen hallituksen vapaaehtoisesti hyväksymien kansainvälisten sitoumusten kanssa; 4. Uskoo, että jos aidon demokratian ja rauhanomaisen yhteiskunnan on määrä kukoistaa Chilessä, oikeuden on tapahduttava Pinochetin diktatuurissa tapahtuneiden ihmisoikeusrikkomusten, «katoamisten» ja murhien osalta; 5. Pitää tervetulleena Sorian perheen asianajajien 7. kesäkuuta 1996 jättämää valitusta ja kehottaa hänen perheenjäseniään viemään asian joko kansallisiin tai kansainvälisiin ylempiin tuomioistuimiin, ja jos he tekevät niin, he voivat luottaa siihen, että Euroopan parlamentti tukee heitä; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, OAS:lle ja Chilen hallitukselle.
Virallinen lehti nro C 166 , 10/06/1996 s. 0199



B4-0586, 0605, 0623, 0638 ja 0657/96 Päätöslauselma ihmisoikeusloukkauksista Brasiliassa Euroopan parlamentti, joka - ottaa huomioon aiemmat, erityisesti 16. syyskuuta 1993 ((EYVL C 268, 4.10.1993, s. 139)), 21. huhtikuuta 1994 ((EYVL C 128, 9.5.1994, s. 314)) ja 12. lokakuuta 1995 ((EYVL C 287, 30.10.1995, s. 202)) antamansa päätöslauselmat Brasiliasta, - ottaa huomioon hiljattain Mercosur-maiden kanssa tehdyn puitesopimuksen, jonka yksi perusta on ihmisoikeuksien kunnioittaminen, A. on järkyttynyt 17. huhtikuuta 1996 Eldorado de Carajásin kylässä (Parán osavaltiossa Brasiliassa) tapahtuneesta verilöylystä, jossa 25 maatyöläistä menehtyi sotilaspoliisin käsissä, kun Parán osavaltion poliisivoimat tukahduttivat maatyöläisten mielenosoituksen, jotka vaativat alueen maiden pakkolunastusta maareformin aikaansaamiseksi, B. katsoo, että yhteiskunnallisia asioita koskevien mielenosoitusten väkivaltainen hajoittaminen loukkaa perustavia ihmisoikeuksia, C. katsoo, että huomattava osa Brasilian aktiiviväestöstä toimii maatalousalalla ja että neljällä miljoonalla maatyöläisellä ei ole vakituista työtä, D. on huolestunut siitä, että Brasilian puuttuva maareformi aiheuttaa väkivaltaisuuksia, ja korostaa tarvetta jakaa käyttämätön maa uudelleen, E. ottaa huomioon Brasilian tasavallan presidentin näiden tapahtumien johdosta toteuttamat toimenpiteet ja maan hallituksen ilmoittamat toimenpiteet, 1. Tuomitsee jyrkästi Eldorado de Carajásin verilöylyn ja osoittaa osanottonsa uhrien perheille; 2. Pyytää Parán osavaltion viranomaisia tekemään kaiken mahdollisen sen varmistamiseksi, että verilöylystä vastuussa olevat pidätetään ja tuodaan siviilituomioistuimeen oikeuden eteen; 3. Tukee Brasilian hallituksen jo toteuttamia pyrkimyksiä Parán osavaltiossa käynnissä olevien menettelyjen valvomiseksi, jotta varmistetaan, että rikokset tutkitaan täysimääräisesti ja syyllisiä rangaistaan; 4. Panee tyytyväisenä merkille Brasilian hallituksen ehdotukset sellaisen lakiluonnoksen kiireellisestä käsittelystä, joka koskee sotilaspoliisien työssään suorittamien rikosten käsittelyn siirtämistä sotilastuomioistuimesta siviilituomioistuimeen; 5. Rohkaisee Brasilian hallitusta ja kongressia toteuttamaan maareformin ja toivoo, että Brasilian kongressi hyväksyy ilman lisäviivästyksiä lakiluonnoksen, jonka tarkoituksena on yksinkertaistaa maareformiin liittyvän maan pakkolunastusmenettelyjä; 6. Pyytää Brasilian hallitusta pitämään maareformiin liittyviä asioita koskevan keskustelun avoimena siten, että siihen osallistuvat kaikki kyseessä olevat yhteiskuntaryhmät, erityisesti maataloustyöntekijät mukaan lukien; 7. Kehottaa puhemiestään välittämään tämän päätöslauselman neuvostolle, komissiolle sekä Brasilian liittotasavallan hallitukselle ja kongressille.
Virallinen lehti nro C 166 , 10/06/1996 s. 0204



B4-0636 ja 0649/96 Päätöslauselma ihmisoikeuksista Tiibetissä Euroopan parlamentti, joka - ottaa huomioon aiemmat päätöslauselmansa Tiibetin tilanteesta, A. on vakavasti huolestunut Pekingistä ja Lhasasta tulleista tiedoista, joiden mukaan Kiinan viranomaiset miehitetyssä Tiibetissä ovat laajentaneet kieltoa asettaa Dalai Laman kuvia luostareihin ja temppeleihin siten, että se koskee myös kouluja ja yksityiskoteja, vaikka Dalai Laman kuvat Tiibetissä ovat sallittuja vuodesta 1979 lähtien, B. pahoittelee, että Dalai Laman kuvia etsitään kyseisten tietojen mukaan talosta taloon, C. toteaa tiedot lukuisten tiibetiläisten kuolemista tai loukkaantumisista tuloksena vastarinnan väkivaltaisesta tukahduttamisesta; 1. Pahoittelee Kiinan lisääntyvää alistamis- ja uhkailupolitiikkaa sekä jatkuvaa väestönsiirtopolitiikkaa Tiibetissä; 2. Pyytää Kiinan viranomaisia kunnioittamaan Tiibetin kansan uskonnonvapautta; 3. Pyytää Kiinan viranomaisia varmistamaan, että loukkaantuneilla on mahdollisuus saada lääkinnällistä hoitoa ilman pelkoa pidättämisestä tai uhkailusta; 4. Kehottaa suhteista Kiinaan vastaavaa valtuuskuntaansa ottamaan nämä asiat asianmukaisesti esille tulevassa Pekingissä pidettävässä kokouksessa; 5. Kehottaa puhemiestään välittämään tämän päätöslauselman komissiolle, neuvostolle, Kiinan hallitukselle sekä Tiibetin maanpaossa olevalle hallitukselle.
Virallinen lehti nro C 065 , 04/03/1996 s. 0155



A4-0032/96 Päätöslauselma Euroopan parlamentin, neuvoston ja komission 4. maaliskuuta 1975 antaman yhteisen julistuksen mukaisesti sovittelumenettelyn tuloksesta neuvoston vahvistamasta yhteisestä kannasta neuvoston asetuksen antamiseksi rahoitusyhteistyötä koskevan erityistoimen täytäntöönpanosta Turkin hyväksi (KOM(95)0389 - C4-0391/95 - 11070/95 - C4-0547/95 - 95/0213(CNS)) Euroopan parlamentti, joka - ottaa huomioon komission ehdotuksen neuvostolle ((EYVL C 271, 17.10.1995, s. 12)), - ottaa huomioon neuvoston 31. lokakuuta 1995 vahvistaman poliittisen sopimuksen (11070/95 - C4-0547/95), - ottaa huomioon, että poliittinen sopimus toimitettiin parlamentille 30. marraskuuta 1995 ja sen taloudellisten ulkosuhteiden valiokunnalle 11. joulukuuta 1995 , - ottaa huomioon, että äänestykset tulliliitosta ja parlamentin lausunnosta komission ehdotuksesta neuvoston asetukseksi rahoitusyhteistyötä koskevan erityistoimen täytäntöönpanosta Turkin hyväksi toimitettiin 13. joulukuuta 1995 ((Kyseisen istunnon pöytäkirja, osa II, kohta 1)), - ottaa huomioon Euroopan parlamentin, neuvoston ja komission 4. maaliskuuta 1975 antaman yhteisen julistuksen ja erityisesti sen 2 ja 7 artiklan, - ottaa huomioon 17. tammikuuta 1996 ja 23. tammikuuta 1996 käytyjen kolmen toimielimen neuvottelujen sekä sovittelukomitean 30. tammikuuta 1996 pitämän kokouksen tulokset, - ottaa huomioon työjärjestyksensä 63 artiklan 4 kohdan, - ottaa huomioon taloudellisten ulkosuhteiden valiokunnan mietinnön sekä ulko- ja turvallisuusasiain sekä puolustuspolitiikan valiokunnan lausunnon (A4-0032/96), 1. Panee merkille neuvottelumenettelyn tulokset ja yhtyy valtuuskuntansa esittämiin varaumiin; pyytää aloitetun neuvottelumenettelyn jatkamista; 2. Vaatii valtuuskuntansa tavoin neuvostoa muuttamaan kantaansa, joka koskee neuvoston enemmistöäänestyksiä ihmisoikeusloukkauksien toteamista koskevissa tapauksissa ja Euroopan parlamentin virallista kuulemista näissä tapauksissa; 3. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 065 , 04/03/1996 s. 0170



B4-0160/96 Päätöslauselma Marokon tulvakatastrofista Euroopan parlamentti, joka A. ottaa huomioon Marokon viime viikkojen kaatosateet, jotka ovat aiheuttaneet vakavia tulvia sekä kaupungeissa että maaseudulla, tuhonneet taloja, saaneet joet tulvimaan yli äyräidensä ja eristäneet suuria ihmismääriä, B. katsoo, että 23 ihmistä on menettänyt henkensä, tuhannet ovat menettäneet omaisuutensa, sen että infrastruktuurin kokemat taloudelliset vahingot arvioidaan 55 miljoonaksi dollariksi, että tulva on tuhonnut 7 200 kotia, peittänyt vedellä 130 000 hehtaaria viljelysmaata, minkä lisäksi hevosia ja karjaa on kuollut yhteensä 8 380 päätä, C. katsoo, että kaatosateiden aiheuttamat taloudelliset vahingot tulevat niiden Marokon maatalouden kärsimien vahinkojen päälle, jotka aiheutuivat pitkästä kuivuudesta, sillä maatalous on Marokon taloudellinen ja sosiaalinen selkäranka; Euroopan parlamentti, joka 1. Lähettää valittelunsa katastrofin uhreille ja ilmaisee solidaarisuutensa kaikille asianosaisille; 2. Kehottaa komissiota toimittamaan hätäapua tulvan uhreille, osallistumaan vahinkojen korjaamiseen ja mahdollistamaan taloudellisen toiminnan uudelleen käynnistämisen tulva-alueilla; 3. Kehottaa komissiota varmistamaan, että Euroopan unioni ottaa osaa sellaisten projektien rahoitukseen, joilla tulvakatastrofeja pyritään estämään osana vesipolitiikkaa, joka samaan aikaan pyrkii lieventämään pitkäaikaisen kuivuuden vaikutuksia; 4. Kehottaa puhemiestään välittämään tämän päätöslauselman komissiolle ja neuvostolle sekä Marokon kuningaskunnan hallitukselle.